**Informatīvais ziņojums**

**„Par Nacionālā kino centra projekta „Baltijas jūras dokumentālo**

**filmu forums” īstenošanu”**

Informatīvais ziņojums „Par Nacionālā kino centra projekta „Baltijas jūras dokumentālo filmu forums” īstenošanu” sagatavots pēc Kultūras ministrijas iniciatīvas, lai Nacionālajam kino centram rastu nepieciešamo priekšfinansējumu Eiropas Savienības kultūras atbalsta programmas „Radošā Eiropa” audiovizuālās jomas apakšprogrammas „Media” (turpmāk – apakšprogramma) ietvaros atbalstītā projekta „Baltijas jūras dokumentālo filmu forums” (turpmāk – Projekts) īstenošanai 2019.gadā.

Baltijas jūras dokumentālo filmu forums (turpmāk – Forums) ir starptautiski nozīmīgs ikgadējs pasākums, kas 2019.gada septembrī notiks Rīgā jau 23.reizi. Foruma mērķis ir nostiprināt Latvijas kā vadošās Baltijas valsts statusu dokumentālā kino jomā starptautiskajā arēnā, veicinot Latvijas un Baltijas jūras reģiona dokumentālā kino atpazīstamību un izplatību, kā arī dokumentālo filmu kopražojumu veidošanos. Foruma ietvaros ik gadu tiek organizēts dokumentālo filmu projektu tirgus nozares profesionāļiem, kā arī pasaules aktuālāko dokumentālo filmu skate ikvienam interesentam. Foruma organizētājs kopš 2006.gada ir valsts tiešās pārvaldes iestāde Nacionālais kino centrs. No šī brīža Foruma norisei ik gadu ticis piešķirts **apakšprogrammas finansējums, kā arī attiecīgs Latvijas valsts budžeta līdzfinansējums. Nacionālais kino centrs 2019.gada 20.maijā ir saņēmis oficiālu** Eiropas Komisijas Izglītības, audiovizuālās jomas un kultūras izpildaģentūras *(Education, Audiovisual and Culture Executive Agency)* paziņojumu par to, ka pilnā apmērā ir atbalstīts Nacionālā kino centra iesniegtais Projekts, piešķirot tā norisei 2019.gadā apakšprogrammas finansējumu 59 000 *euro* apmērā (ārvalstu finanšu palīdzības līdzfinansējums), kas atbilst 49,79% no kopējā Projekta 2019.gada budžeta, kas kopā sastāda 118 500 *euro*. Saskaņā ar apakšprogrammas finansēšanas noteikumiem paredzams, ka Nacionālajam kino centram 2019.gadā tiks pārskaitīti 70% no piešķirtā apakšprogrammas finansējuma, t.i. 41 300 *euro*. Paredzams, ka atlikušie 30% finansējuma tiks pārskaitīti tikai 2020.gada sākumā pēc tam, kad Eiropas Komisijas Izglītības, audiovizuālās jomas un kultūras izpildaģentūra būs izvērtējusi un akceptējusi Nacionālā kino centra iesniegto 2019.gada Projekta kopējā finansējuma izlietojuma atskaiti.

Vienlaikus bez apakšprogrammas finansējuma N**acionālais kino centrs 2019.gada Foruma norisei ir paredzējis 50 000 *euro* pamatbudžeta līdzekļu, kā arī piesaistījis Rīgas domes Izglītības, kultūras un sporta departamenta (turpmāk – Rīgas dome) finansējumu 9 500 *euro* apmērā.** Kopējais 2019.gada Foruma budžets ir 118 500 *euro*, no kuriem 2019.gadā pieejamais apakšprogrammas finansējums ir 41 300 *euro*, Rīgas domes piešķirtais finansējums ir 9 500 *euro* un Nacionālā kino centra finansējums ir 50 000 *euro*, kas kopā veido 100 800 *euro*. Līdz ar to Foruma norisei 2019.gadā trūkstošais finansējums ir 17 700 *euro* apmērā, kas Projekta ietvaros 2020.gada sākumā kā beigu maksājums tiks ieskaitīts Nacionālajam kino centram kā ārvalstu finanšu palīdzība, un sekojoši tālāk tiks veikta atmaksa valsts budžetā par veiktiem uzturēšanas izdevumiem.

2019.gada Projekta finansējums plānots kinoteātru īrei, filmu demonstrēšanas tiesībām, filmu transportēšanai, tulkošanas izmaksām, filmu režisoru dalībai Forumā, Foruma pasniedzēju un televīzijas pārstāvju uzturēšanas izdevumiem, pasniedzēju honorāriem, bukletu, afišu iespieddarbiem, informatīvajiem izdevumiem, kā arī atlīdzībai Forumam piesaistītajiem darbiniekiem filmu programmas izveidē, realizācijā, projektu atlasē, informatīvo materiālu izgatavošanā.

Atbilstoši Filmu likuma 10.panta trešajai daļai Nacionālais kino centrs tiek finansēts no valsts budžeta dotācijas no vispārējiem ieņēmumiem, no īpašiem mērķiem iezīmētiem ieņēmumiem, kā arī no pašu ieņēmumiem, to skaitā no ieņēmumiem par sniegtajiem maksas pakalpojumiem, no ziedojumiem, dāvinājumiem un ārvalstu finansiālā atbalsta līdzekļiem. Nacionālais kino centrs 2019.gada 21.maijā iesniedza Kultūras ministrijā vēstuli Nr.1.11.1/93 „Par nacionālā līdzfinansējuma piesaisti Baltijas jūras dokumentālo filmu foruma realizācijai” ar lūgumu piešķirt priekšfinansējumu 17 700 *euro* apmērā apakšprogrammas ietvaros atbalstītā Projekta īstenošanai, jo, ņemot vērā apakšprogrammas ietvaros piešķirtā finansējuma izmaksas kārtību, Nacionālais kino centrs nevar nodrošināt Projekta priekšfinansējumu no saviem finanšu resursiem.

Kultūras ministrijas 2019.gada budžetā nav brīvu finanšu līdzekļu priekšfinansējuma nodrošināšanai, un budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums (Likuma par budžetu un finanšu vadību 24.panta trešā daļa). **Ņemot vērā minēto, apakšprogrammā atbalstītā Projekta īstenošanai 2019.gadā Nacionālajam kino centram nepieciešams priekšfinansējums 17 700 *euro* apmērā.**

Kultūras ministra p.i.

zemkopības ministrs K.Gerhards

Vīza: Valsts sekretāra p.i. B.Zakevica

Raatma 67330230

Helena.Raatma@km.gov.lv